Interzicerea lui Trump pe social media – Cenzură nejustificată sau taxare necesară a derapajelor? "Sunt implicate și serviciile de securitate ale Statelor Unite".
Donald Trump a fost scos de pe platformele rețelelor de socializare. Twitter și Facebook au eliminat conturile lui Trump pe motiv că incită la violență. Sociologul Antonio Momoc crede în reguli pe internet, dar nu făcute de companiile IT. Antreprenorul IT, Vitalie Eșanu, crede că giganții IT au dat un mesaj politicienilor.
Cenzură nejustificată sau taxare necesară a derapajelor? Eliminarea lui Donald Trump de pe rețelele de socializare a stârnit o dezbatere furtunoasă legată de libertatea de exprimare.Facebook, Twitter și Google consideră că a incitat la violență și l-au sancționat. Președintele Americii critică, însă, decizia companiilor Big Tech. Inclusiv Merkel, care în trecut nu ezita să îl taxeze pe Trump, spune că închiderea conturilor reprezintă o problemă pentru drepturile fundamentale.Profesorul de sociologie Antonio Momoc crede, însă, că reacția giganților din social media este îndreptățită și că oferă o lecție de care fiecare trebuie să țină seama: "În afara internetului știu că există o lege care mă poate pedepsi. Pe internet am impresia că pot să fac asta și am scăpat de orice fel de consecință legală. Asta e impresia pe care mulți o avem".Ar fi bine, însă, ca deciziile de închidere ale conturilor să fie luate de autorități, crede sociologul Antonio Momoc. Altfel, putem să ajungem la dictatura giganților IT: "Companiile IT au un mare avantaj de a fixa agenda publică și de a fixa cine are dreptul să vorbească și cine nu are dreptul să vorbească".Vitalie Eșanu, antreprenor IT din Republica Moldova, este pasionat de disputa politică – social media. A creat o aplicație care filtrează mesajele despre politicieni, ca să nu cazi în capcana "bulelor“. Despre izolarea lui Trump pe internet are propria teorie."Ceva s-a întâmplat mai profund decât ce vedem noi la suprafață în care sunt implicate și serviciile de securitate ale Statelor Unite, nu doar companiile de capul lor au acționat", a spus Vitalie Eşanu.